Sklep VIII Ips 23/94
Datum: 1995-01-24T01:00:00.000+01:00
ecli: ECLI:SI:VSRS:1995:VIII.IPS.23.94
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: dovoljenost revizije - začasna odredba

## Jedro

S sklepom, s katerim je sodišče druge stopnje razveljavilo sklep o začasni odredbi in s katerim je določilo, da je za odločanje v tem sporu pristojno redno sodišče, postopek ni bil pravnomočno končan. Zato je bilo treba na podlagi 2. odstavka 389. člena v zvezi s 4. odstavkom 400. člena ZPP revizijo zavreči.

## Izrek

Revizija se zavrže.

## Obrazložitev

Sodišče prve stopnje je na predlog tožnika izdalo začasno odredbo, s katero je prvi toženi stranki odredilo, da zaradi zavarovanja terjatve tožeče stranke do pravnomočne sodne odločbe iz stečajne mase izloči 5.500.000,00 SIT.

Po pritožbi prve tožene stranke je sodišče druge stopnje po uradni dolžnosti razveljavilo sklep sodišča prve stopnje. Odločilo je, da delovno in socialno sodišče zaradi stečaja ni stvarno pristojno za odločanje v tej zadevi in da se zadeva odstopi v reševanje stvarano in krajevno pristojnemu Temeljnemu sodišču v Novem mestu, enoti v Novem mestu.

Proti sklepu sodišča druge stopnje je tožeča stranka vložila pravočasno revizijo zaradi bistvene kršitve določb pravdnega postopoka in zmotne uporabe materialnega prava. Predlagala je, da revizijsko sodišče v zvezi z začasno odredbo ugotovi, da je zanjo pristojno delovno in socialno sodišče, da se potrdi začasna odredba sodišča prve stopnje in spremeni izpodbijano sklep, in podrejeno, da se izpodbijani sklep razveljavi.

Revizija ni dovoljena.

Zakon o delovnih in socialnih sodiščih (Uradni list RS, št. 19/94, ZDSS) v 1. odstavku 14. člena določa, da se v postopku pred temi sodišči uporabljajo določbe zakona o pravdnem postopku (Uradni list SFRJ, št. 4/77 do 27/90, ZPP), kolikor ni s tem zakonom drugače določeno. ZPP se na podlagi 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS. št. 1/91-I) smiselno porablja kot republiški predpis. Po 1. odstavku 400. člena ZPP je dopustna revizija zoper sklep sodišča druge stopnje, s katerim je bil postopek pravnomočno končan. S sklepom, s katerim je drugostopenjsko sodišče razveljavilo sklep o začasni odredbi in s katerim je odločilo, da je za odločanje v tem sporu pristojno redno sodišče ne pa delovno in socialno sodišče, postopek ni bil pravnomočno končan. Zato je bilo treba na podlagi 2. odstavka 389. člena v zvezi s 4. odstavkom 400. člena ZPP odločiti kot v izreku tega sklepa.